Inte Republiche di Slovenie a son plui di cent i tescj legjislatîfs – de Costituzion jù jù fin ai statûts comunâi – che a previodin intervents di tutele pes minorancis, dut câs al mancje ancjemò un test organic che al regoli in maniere clare e unitarie cheste materie. Par chest i deputâts des dôs comunitâts nazionâls ricognossudis – Roberto Battelli (talians) e Laszlo Göncz (ongjarês) – a àn presentât in Parlament une propueste di leç in proposit. Cun di fat – a disin i doi parlamentârs – su la cjarte lis dôs minorancis a gjoldin di une gruesse tutele, ma intai fats la situazion e je plui ingredeade. In particolâr, il test al ponte a regolâ in maniere coerente i dirits linguistics, massime sul front de aministrazion publiche. La propueste e je za stade aprovade de comission su lis nazionalitâts de Cjamare di stât e cumò e je tes mans de comission governative pes minorancis. Il test definitîf al varès di jessi pront dentri de fin dal 2010. La comission parlamentâr, invezit, e à boçât la propueste di Zmago Jelincic (president dal Partît Nazionâl Sloven) di modificâ la Costituzion par gjavâ vie i puescj di deputât garantîts ae comunitât taliane e a chê ongjarese (un parom).
Font: Il Piccolo, 18/09/09
fur_Latn ita_Latn